VTE คาดรายได้ปี 60 ไม่ต่ำกว่า 3 พันลบ.รับรู้ฯ Backlog หนุน
VTE คาดรายได้ปี 60 ไม่ต่ำกว่า 3 พันลบ.รับรู้ฯ Backlog หนุน
9 ธ.ค. 2559

นายศุภศิษฎ์ โภคินจารุรัศมิ์ กรรมการบริหาร บริษัท วินเทจ วิศวกรรม จำกัด (มหาชน) หรือ VTE เปิดเผยว่า บริษัทฯตั้งเป้ารายได้ปี 60 จะไม่ต่ำกว่า 3,000 ล้านบาท จากปีนี้ที่มั่นใจว่ารายได้จะไม่ต่ำกว่า 1,000 ล้านบาท หลัง 3 ไตรมาส บริษัทฯ มีรายได้แล้ว 966.64  ล้านบาท โดยปัจจุบันมีงานในมือ (Backlog) กว่า 3,000 ล้านบาท จะทยอยรับรู้เป็นรายได้ทั้งหมดภายในปี 60
ปัจจุบันบริษัทฯ มีงานรับเหมาก่อสร้างในมือ คือ โครงการรับเหมาก่อสร้างโรงไฟฟ้าพลังงานแสงอาทิตย์ กำลังการผลิต 220 เมกะวัตต์ มูลค่าราว 10,000 ล้านบาท ซึ่งจะทยอยรับรู้เป็นรายได้ภายใน 4 ปี หรือปีละ 2,500 ล้านบาท และงานรับเหมาก่อสร้างโครงการโรงฟฟ้าพลังงานแสงอาทิตย์ในประเทศฟิลิปปินส์ มูลค่า 1,000 ล้านบาท ที่เริ่มรับรู้รายได้ตั้งแต่เดือน ส.ค. 59 และจะแล้วเสร็จภายในเดือน ก.พ. 60 และงานรับเหมาก่อสร้างในประเทศไทยอีก 600 ล้านบาท ที่จะทยอยรับรู้รายได้ตั้งแต่ช่วงปลายปีถึงปี 60
นอกจากนี้ ในช่วงปลายปี 60 บริษัทฯจะสามารถรับรู้รายได้จากโครงการโรงไฟฟ้าพลังงานแสงอาทิตย์ เฟส 1 กำลังการผลิต 50 เมกะวัตต์ ในช่วงปลายปี 60 และอีก 3 โครงการที่เหลือจะทยอยจ่ายไฟฟ้าเชิงพาณิชย์ (COD) ได้ในปี 61-63 จะทำให้มีกำลังการผลิตจากพม่ารวมเป็น 220 เมกะวัตต์ โดยบริษัทฯถือหุ้นในสัดส่วน 12%
สำหรับโครงการที่เหลือในประเทศญี่ปุ่น ปัจจุบันมีโครงการไฟฟ้าพลังงานแสงอาทิตย์ที่จ่ายไฟฟ้าเชิงพาณิชย์แล้ว 2 เมกะวัตต์ และเตรียมก่อสร้างโครงการไบโอแมสอีก 1 โครงการ ภายในช่วงต้นปี 60 กำลังการผลิต 25 เมกะวัตต์ โดยจะใช้ระยะเวลาก่อสร้าง 2 ปี ก่อนที่จะจ่ายไฟฟ้าเชิงพาณิชย์
ทั้งนี้ บริษัทฯคาดว่าอัตรากำไรสุทธิปี 60 จะอยู่ที่ 3% ใกล้เคียงกับปัจจุบันที่ 2.89% เนื่องจากส่วนใหญ่แล้วรายได้ของบริษัทฯจะยังมาจากงานรับเหมาฯซึ่งใกล้เคียงกับปีนี้
บริษัทฯ เตรียมล้างขาดทุนสะสมทั้งหมด 139 ล้านบาท ภายในปี 60 จากการขายสิทธิ์ในโครงการ เหมืองถ่านหินบนเกาะสุมาตรา ที่มีการบันทึกความเข้าใจ (MOU) ให้มีการชำระเงินในระยะเวลา 2 ปี ซึ่งหากชำระเงินแล้วเสร็จก็จะสามารถบันทึกการตั้งสำรองมูลค่า 90 ล้านบาท กลับมาเป็นกำไรสุทธิ และในส่วนที่เหลือจะใช้ผลกำไรจากการดำเนินงานไปล้างขาดทุนสะสมในส่วนที่เหลือทั้งหมด